“อ.ธงทอง” ชี้ข่าวลือหยุดยาว9วัน ต้องรอ ครม.พิจารณาตามสมควร
“อ.ธงทอง” ชี้แจงข่าวลือหยุดยาว 9 วัน ช่วงพระราชพิธีถวายพระเพลิงพระบรมศพ ในหลวง ร.9 ต้องรอคณะรัฐมนตรีพิจารณาตามสมควร
29 เม.ย. 2560

ผู้สื่อข่าวรายงานว่า จากกรณีที่ ศาสตราจารย์พิเศษ ธงทอง จันทรางศุ เผยภาพหนังสือของราชเลขาธิการถึงนายกรัฐมนตรี ระบุว่า  ทรงพระกรุณาโปรดเกล้าฯ กำหนดวันสำหรับพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ระหว่างวันที่ 25 ถึงวันที่ 29 ตุลาคม 2560  โดยวันถวายพระเพลิงพระบรมศพ ซึ่งเป็นวันที่สำคัญที่สุดของการพระราชพิธี กำหนดวันพฤหัสบดีที่ 26 ตุลาคม 2560
ล่าสุด มีผู้เข้าไปคอมเมนต์ถาม อ.ธงทอง เกี่ยวกับข่าวลือที่มีการส่งต่อกันโซเชียลมีเดีย ทั้งเฟซบุ๊ก และไลน์ อ้างว่าจะมีกำหนดวันหยุดยาว 9 วัน ในช่วงพระราชพิธีดังกล่าว ตั้งแต่วันที่ 23-28 ตุลาคม 2560 ซึ่งเรื่องนี้ อ.ธงทอง ระบุว่า เรื่องวันหยุดนั้นเป็นเรื่องที่คณะรัฐมนตรีจะได้กำหนดตามที่สมควรต่อไป